Era-Iliada_web	E tu, Hectòr, vè- te’n entara ciutat e ditz-li ara nòsta mair que cride as venerables matrones; que vage damb eres en temple dedicat a Minerva, era des ludents uelhs, ena acropòlis; que daurisque era pòrta dera sagrada encencha; que bote sus es jolhs dera divinitat, de beròia cabeladura, era tunica que sigue mès grana, mès beròia li semble e mès avalori de totes es que son en palai, e que li hèsque eth vòt de sacrificar en temple dotze vaques d’un an, non subjèctes encara ara joata, se, en tot tier pietat dera ciutat e des esposes e des mainatges des troians, hèsque enlà dera sagrada Ilion ath hilh de Tidèu, herotge guerrèr, qu’era sua bravesa còste era nòsta derròta e que jo sò qu’ei eth mès valent de toti es aquèus.